text: Serie af småbrande hærger Haderslev
  08 februar 2014 kl. 07.51
  Et kvarter i Haderslev udsat for mistænkelige småbrande lørdag morgen.
  Tre brande på stribe er sandsynligvis påsat.
  Først blev der sat ild til en carport på Aastrupvej i Haderslev. Derefter brød to skraldespande pludselig i brand, først på Nederbyvænget, derefter på Aastrupvej.
  -Vi arbejder selvfølgelig ud fra den formodning, at der er nogen der har påsat brandene, siger Jan Stockholm, vagtchef hos Syd- og Sønderjyllands Politi, til TV SYD.
  De tre brande brød ud inden for en time.
  Syd- og Sønderjyllands politi leder stadig efter gerningsmanden og hører gerne fra nogen, der har set noget lørdag mellem kl. 7.00 og 8.30.
  